**Nursultan Abišuly Nazarbajev** (kaz. Нұрсұлтан Әбішұлы Назарбаев, rus. Нурсултан Абишевич Назарбаев – **Nursultan Abiševič Nazarbajev**; \* 6. júl 1940, Čemolgan, Kazašská SSR) je bývalý prezident Kazachstanu (1990–2019). Zastával politiku boja proti terorizmu v krajine, vďaka ktorej sa Kazachstan stal dôležitým partnerom USA a Ruska v oblasti strednej Ázie. Bol však kritizovaný za neriešenie silnej korupcie v krajine, potláčanie opozície a slobody slova a nespravodlivé voľby.

Vzostup k moci
--------------

Nursultan Nazarbajev sa vyučil v karagandskom metalurgickom koncerne, kde do roku 1969 pracoval ako robotník. Politickú dráhu začal ako tajomník mestského výboru leninského komunistického zväzu mládeže Kazachstanu. Diaľkovo vyštudoval Vysokú stranícku školu pri ÚV KSSZ. V roku 1982 bol zvolený za poslanca Najvyššieho sovietu ZSSR. Roku 1984 sa stal predsedom rady ministrov, kde pôsobil pod vtedajším prvým tajomníkom *Komunistickej strany Kazachstanu* Dinmuchamedom Kunajevom. 22. februára 1989 sa stal prvým tajomníkom najvyššieho sovietu, a v tejto funkcii pôsobil až do 24. apríla 1990, kedy bol zvolený za prezidenta Kazašskej SSR. Roku 1991 vyhlásil nezávislosť Kazachstanu a 1. decembra zvíťazil v prezidentských voľbách, kde bol jediným kandidátom, so ziskom 91,5% hlasov. Jeho vláda čoskoro získala protidemokratický a autoritatívny charakter doplnený o rozsiahlu a všadeprítomnú korupciu a rodinkárstvo. V referende v apríli 1995 si dal schváliť predĺženie mandátu do roku 2000. Opakovane bol zvolený prezidentom v roku 1999, 2005 a 2011. Naposledy obhájil svoj prezidentský post vo voľbách v apríli 2015, kedy získal rekordných 97,7 percent hlasov.

Od roku 1999 stojí na čele vládnucej strany Nur Otan (*Нур Отан*, v preklade *Svetlo vlasti*). Na medzinárodnej úrovni má Nur Otan užšie kontakty so stranou Jednotné Rusko a s Komunistickou stranou Číny.

Z ropných ziskov Nazarbajev budoval metropolu Astanu, ktorá je od roku 1997 hlavným mestom Kazachstanu. Dňa 20. marca 2019, deň po odstúpení N. Nazarbajeva z prezidentskej funkcie, bolo na jeho počesť navrhnuté premenovanie Astany na Nur-Sultan.

Kým počas sovietskej éry Nazarbajev zastával ateistické názory, neskôr zdôrazňoval svoje moslimskej korene, podnikol púť hadždž do Mekky a podporoval obnovu mešít.

### Rezignácia na funkciu prezidenta

Nazarbajev 19. marca 2019 rezignoval na funkciu prezidenta, keď vyjadril potrebu "novej generácie vodcov". Rezignáciu oznámil v televíznom prejave z Astany predtým, než podpísal výnos, ktorým sa ku 20. marcu 2019 vzdáva úradu. Predtým, než oznámil svoju rezignáciu, mal Nursultan Nazarbajev 19. marca telefonický rozhovor s prezidentom Ruskej federácie Vladimirom Putinom. Prezidentskú funkciu prevzal bývalý diplomat Kasym-Žomart Kemeluly Tokajev, predseda hornej komory parlamentu.

V novembri 2021 sa nečakane vzdal vedenia vládnucej strany Svetlo vlasti (Nur Otan) v prospech súčasného prezidenta Kasym-Žomarta Tokajeva.

Rodina
------

Nursultan Nazarbajev je ženatý, s manželkou Sarou majú tri dcéry. Kvôli absencii mužského potomka sa špekuluje, že by sa Nazarbajevovým nástupcom mohla stať jeho najstaršia dcéra Dariga. Jej bývalý manžel, Rachat Alijev, bol v roku 2007 z rodiny vypovedaný potom, čo sa pokúšal o reformy a chcel v roku 2012 kandidovať na prezidenta. V auguste 2008 bol z funkcie riaditeľa ropnej spoločnosti Saumruk odvolaný manžel Nazarbajevovy prostrednej dcéry dinárov - Timur Kulibajev. Podľa analytikov tým Nazarbajev dal najavo, že sa o svoju moc nemieni deliť. Navyše podľa tvrdení Rachata Alijeva Nazarbajev mužského potomka má - je ním nemanželský syn Sultančik, ktorého porodila v roku 2005 v Turecku Miss Kazachstanu 1999 Asela Isabajevová. Najmladšia prezidentova dcéra Alija sa po nevydarenom manželstve so synom kirgizského exprezidenta Askarom Akajevom vydala za kazašského podnikateľa.

Iné projekty
------------

Commons
* Spolupracuj na Commons Commons ponúka multimediálne súbory na tému **Nursultan Nazarbajev**

Referencie
----------

1. 1 2 3   *Veteran Kazakh leader Nazarbayev resigns after three decades in power* [online]. Reuters, 2019-3-19, [cit. 2019-10-09]. Dostupné online. (anglicky)
2. ↑   *Нурсултан Назарбаев уходит в отставку с поста президента Казахстана* [online]. BBC, 2019-03-19, [cit. 2019-10-09]. Dostupné online. (rusky)
3. ↑  TASR. Kazašský exprezident Nazarbajev sa vzdá vedenia vládnucej strany. *teraz.sk* (Bratislava: TASR), 2021-11-23. Dostupné online [cit. 2021-11-23].
4. ↑  -els-. *Alijev musí z rodiny kazašského diktátora* [online]. Týden, 2007-06-20, [cit. 2019-10-09]. Dostupné online. (česky)
5. ↑  -ms-. *Kazašský diktátor odstranil dalšího zetě* [online]. Týden, 2007-08-28, [cit. 2019-10-09]. Dostupné online. (česky)
6. ↑  -lgtt-. Diktátorova naděje. *Týden*, jún 2009, čís. 22/2009.

Zdroj
-----

*Tento článok je čiastočný alebo úplný preklad článku Nursultan Nazarbajev na českej Wikipédii.*

Externé odkazy
--------------

* Oficiálne stránky politickej strany Nur Otan (kazašsky / rusky)


|  |  |
| --- | --- |
| Portal | Politický portál |

Autoritné údaje: * abART: 86433
* BnF: 12325781b
* GND: 119147734
* ISNI: 0000 0001 1579 3654
* LCCN: n97012805
* NK ČR: jo2007399922
* VIAF: 102001786
* WorldCat: lccn-n97012805